《送刘博士从南交趾并贻梁御史邓主簿》
明代·李昌祺

沛中才子容台客，半世经行遍南北。去年随驾猎长杨，今岁从南破残贼。

从南还得侍青油，中军帐前参密谋。盾上频看草文檄，军前屡见获俘酋。

梁侯邓簿皆同调，对酒筵开能谑笑。綵笔宵成露布辞，紫泥晓下班师诏。

论功大将画麒麟，先数风流幕下宾。豸冠行拜劳还宠，乌府仍称献纳臣。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。